Judihui e chau!

Tge faschais Vus ils 29 da zercladur – suenter che la Svizra ha battì l’Italia en il final da la Euro 08 cun 4 a 3 – grazia ad in gol dad Alex Frei en la 90avla minuta? Sco emprim sautar – sa branclar – sbragir. E lura? Tge bavais? Lura stuess ins bain baiver insatge svizzer! Dunque: nagin Calanda, nagin Feldschlössli e nagin Eichhof e da quai. Quels n’èn betg propi svizzers. Co fissi cun in Mungga Bräu u ina biera da Tschlin? E mangiar savess ins lura capuns e sco dessert ina turta da nuschs. U forsa plitost pasta e vin da la Toscana? Ord solidaritad cun tut ils talians che cridan sosas larmas. Era ina varianta. Ma jau na sai betg propi. Champiuns d’Europa da ballape vegnin nus be ina giada durant ils proxims 10’000 onns. Tge vul ins lura mangiar pasta u macaruns alpesters? Na: nus faschain da gourmets: In Veuve Clicquot che custa in mantun e forsa in menu da gourmet tar in dals megliers cuschiniers svizzers. Da l’autra vart ston ins resguardar ch’i na va pli ditg e lura na datti betg pli la servela. Pervia da quels maguns brasilians e tut quai. Ok – lura è tut cler: La victoria absoluta dal ballape svizzer è la festa finala per la servela: Mintga svizra e mintga svizzer brassa sia ultima servela ils 29 da zercladur. Era Köbi sa lura sa tschentar sin il tschispet dal stadion a Vienna – prender or dal satg la servela – l’assistent metta nà il gril da campadi – e lura dai. Damai viva la Svizra ed il ballape – e chau servela. 

David Spinnler